Aaron Swartz

Aaron H. Swartz (1986 m. lapkričio 8 d. – 2013 m. sausio 11 d.) – amerikiečių programuotojas, rašytojas, politinis aktyvistas. Jis prisidėjo prie RSS kūrimo, bendruomeninio naujienų portalo Reddit sukūrimo, įkūrė interneto aktyvistų grupę Demand Progress kovai prieš SOPA (Stop Online Piracy Act). Taip pat bendradarbiavo su visuomenine organizacija Avaaz, buvo vienas žurnalo „The Baffler“ redaktorių, redagavo Vikipediją.

2011 m. sausio 6 d. Aaron Swartz buvo areštuotas už masinį mokslinių žurnalų straipsnių siuntimąsi iš skaitmeninės JSTOR bibliotekos. Jis prieštaravo bibliotekos nuostatoms už straipsnių skaitymą gautais pinigais atsiskaityti su straipsnių publikuotojais, o ne autoriais. Taip pat pasisakė prieš pinigų už straipsnių skaitymą ėmimą apskritai, motyvuodamas, kad straipsniuose aprašyti tyrimai buvo finansuojami iš biudžeto, o ne privačių įmonių, todėl turi priklausyti visiems. JSTOR atsisakė kelti Aaronui ieškinį, taip pat paskelbė, kad virš 4,5 mln. straipsnių leis siųstis nemokamai. Tačiau valstybiniai kaltintojai reikalavo jam nuo 35 iki 50 metų laisvės atėmimo bausmės ir iki 1 mln. JAV dolerių baudos. 2013 m. sausio 11 d. ryte Aaron Swartz buvo rastas savo bute Brukline pasikoręs.

 Gyvenimas ir užsiėmimai 
Aaron Swartz gimė Hailand Parke, Ilinojuje, Čikagos priemiestyje. Jo tėvas Robert Swartz buvo programinės įrangos įmonės įkūrėjas, ir Aaron nuo vaikystės domėjosi kompiuteriais, programavimu, internetu ir jo kultūra. 13 metų laimėjo ArsDigita prizą, skiriamą už geriausią „naudingą, nekomercinį, šviečiamąjį interneto puslapį“ ir kartu kelionę į Masačusetso technologijos institutą (MIT). Keturiolikos metų jau dalyvavo vienos iš RSS versijų kūrimo grupėje. Mokėsi „North Shore Country Day School“, nedidelėje privačioje mokykloje.

Vėliau Aaron Swartz dirbo su World Wide Web Consortium (W3C), sukūrė RFC 3870 – RDF/XML duomenų tipą (content-type). Taip pat kartu su John Gruber sukūrė „Markdown“, interneto puslapių turinio valdymo sistemose naudojamą formatavimo standartą.

Aaron Swartz metus mokėsi Stanfordo universitete, tačiau vėliau jį paliko ir įkūrė programinės įrangos įmonę „Infogami“. 2005 m. lapkritį „Infogami“ susijungė su „Reddit“. 2006 m. pabaigoje „Reddit“ buvo nupirktas „Wired“ žurnalo savininkų, „Condé Nast Publications“, ir Aaron persikėlė į San Fransiską dirbti „Wired“.

2010–2011 m. Aaron Swartz buvo mokslinis darbuotojas Etikos centre Harvardo universitete.

 JSTOR byla 
2010 m. pabaigoje ir 2011 m. pradžioje jis, naudodamasis MIT duomenų tinklu, masiškai parsisiuntė didelę dalį JSTOR akademinių žurnalų straipsnių kolekcijos. Po to, kai Swartz buvo aptiktas, užuot iškėlusi jam civilinę bylą, 2011 m. birželio mėn. JSTOR pasiekė susitarimą, pagal kurį Swartz atidavė atsisiųstus duomenis.

Kitą mėnesį federalinės valdžios institucijos apkaltino A. Swartz keliais su duomenų vagyste susijusiais nusikaltimais, įskaitant apgaulę, kompiuterinę apgaulę, neteisėtą informacijos gavimą iš saugomo kompiuterio ir neatsargų saugomo kompiuterio sugadinimą. Bylą tiriantys prokurorai teigė, kad A. Swartz veikė norėdamas padaryti dokumentus prieinamus P2P dalijimosi rinkmenomis svetainėse.

Swartz pasidavė valdžios institucijoms, neprisipažino kaltas dėl visų kaltinimų ir buvo paleistas už 100 000 JAV dolerių užstatą. 2012 m. rugsėjį JAV prokurorai padidino kaltinimų skaičių nuo keturių iki trylikos ir skyrė 35 metų laisvės atėmimo bausmę bei 1 mln. dolerių baudą. 2013 m. sausio mėn. Aaron Swartz nusižudė.„Aaron Swartz, internet freedom activist, dies aged 26“ , BBC News

 Palikimas 
2014 m. sausio 11 d., minint pirmąsias jo mirties metines, buvo išleista dokumentinis filmas apie Svartzą: „The Internet’s Own Boy: The Story of Aaron Swartz“.

 Šaltiniai 

 Nuorodos 
 Oficiali svetainė

Kategorija:JAV aktyvistai
Kategorija:Programuotojai